2 dood, 6 beseer toe minibus in Golden Gate rol | Netwerk24
Deur Alet van der Walt 13 Junie 2018 14:53
Twee mense is dood en ses beseer toe ’n minibustaxi Woensdagoggend teen ’n berghang afgerol het.
Russel Meiring, woordvoerder van ER24, sê die taxi het op die R712, tussen Clarens en Qwaqwa, deur die Golden Gate Nasionale Park gery toe die ongeluk gebeur het.
Nooddienswerkers van ER24 en die provinsiale gesondheidsdienste is na die toneel ontbied en het op die minibus afgekom waar dit ’n ent van die pad teen die berghang gelê het.
Passasiers het volgens Meiring rondom die minibus gelê en paramedici het gesien twee mense het veelvuldige beserings opgedoen. Hulle is op die toneel dood verklaar.
Ses mense met matige tot ernstige beserings is met ambulanse na nabygeleë hospitale geneem.
Die polisie was Woensdag op die toneel om vas te stel wat tot die ongeluk gelei het.
Meer oor: Russel Meiring | Ongeluk | Minibus
Artefakte uit Golden Gate se verlede benodig
Golden Gate-ryers sonder respek
Pad in Golden Gate eis nog lewens